b'\n_START_ARTICLE_\nUlla Appelsin\n_START_PARAGRAPH_\nUlla Tuulikki Appelsin (o.s. Hovi, s. 5. joulukuuta 1967 Luum\xc3\xa4ki) on suomalainen toimittaja ja kirjailija. H\xc3\xa4n aloitti Ilta-Sanomien p\xc3\xa4\xc3\xa4toimittajana lokakuussa 2010._NEWLINE_Appelsin on koulutukseltaan filosofian maisteri. Ilta-Sanomissa h\xc3\xa4n on ty\xc3\xb6skennellyt aiemmin ulkomaantoimittajana ja uutisp\xc3\xa4\xc3\xa4llikk\xc3\xb6n\xc3\xa4 sek\xc3\xa4 uutistoiminnasta vastaavana toimitusp\xc3\xa4\xc3\xa4llikk\xc3\xb6n\xc3\xa4. H\xc3\xa4n tuli ensimm\xc3\xa4isen kerran Ilta-Sanomiin t\xc3\xb6ihin kes\xc3\xa4ll\xc3\xa4 1991, mutta ty\xc3\xb6skenteli v\xc3\xa4lill\xc3\xa4 \xc3\xa4idinkielenopettajana, kunnes palasi lehteen takaisin._NEWLINE_Appelsin on kirjoittanut muun muassa kirjan Titanicin tuntematon lapsi (2003), joka kertoo Panulan perheen kohtalosta loistoristeilij\xc3\xa4 Titanicin tuhon yhteydess\xc3\xa4 vuonna 1912. H\xc3\xa4n sai Ajatus Kirjojen ja Gummerus Kustannuksen my\xc3\xb6nt\xc3\xa4m\xc3\xa4n Hyv\xc3\xa4 Ajatus -tunnustuspalkinnon vuonna 2003.\n_START_SECTION_\nHuomionosoitukset\n_START_PARAGRAPH_\nVuonna 2015 Appelsin palkittiin kirjoituksestaan \xe2\x80\x9dPikkuveljeni, alkoholisti\xe2\x80\x9d Sanomalehtien Liiton parhaat jutut -kilpailussa n\xc3\xa4k\xc3\xb6kulmasarjan toiseksi parhaana kirjoituksena. H\xc3\xa4n oli ehdolla vuoden 2014 Bonnierin suuren journalistipalkinnon saajaksi Vuoden journalisti -kategoriassa. Kev\xc3\xa4\xc3\xa4ll\xc3\xa4 2015 Karjalan Liiton hallitus my\xc3\xb6nsi Appelsinille Pro Carelia -ansiomerkin tunnustuksena luovutetun Karjalan historian ja karjalaisen kulttuurin tunnetuksi tekemisest\xc3\xa4._NEWLINE_Ulla Appelsin sai maanpuolustusmitalin 2017 miekkojen kera. Mitalin numero on 611.'